b'\n_START_ARTICLE_\nPoliisikoira Rex\n_START_SECTION_\nReginald Von Ravenhorst "Rex"\n_START_PARAGRAPH_\nReginald von Ravenhorst, eli lyhyemmin Rex, _NEWLINE_poliisikoira ja sarjan p\xc3\xa4\xc3\xa4t\xc3\xa4hti. Rexin taustat ovat melko surulliset: Rex varastettiin pentuna, mutta se p\xc3\xa4\xc3\xa4si karkuun ja my\xc3\xb6hemmin siit\xc3\xa4 tuli poliisikoira. Entisen omistajansa kuoltua rikollisen luotiin virkateht\xc3\xa4v\xc3\xa4n aikana, Rex p\xc3\xa4\xc3\xa4see Richard Moserin hoiviin._NEWLINE_Rex masentuu Richard Moserin saatua surmansa ammuskelussa jaksossa Moserin kuolema. Rex kuitenkin hyv\xc3\xa4ksyy uudeksi omistajakseen Alexander Brandtnerin, joka tulee Moserin tilalle murharyhm\xc3\xa4\xc3\xa4n jaksossa Uusi mies. Brandtner joutuu muuttamaan Moserin entiseen asuntoon, koska Rex ei suostu l\xc3\xa4htem\xc3\xa4\xc3\xa4n sielt\xc3\xa4 pois._NEWLINE_Rex on tunnettu osoittamastaan poikkeuksellisesta \xc3\xa4lykkyydest\xc3\xa4. Koiran tunnetuimpia rikollisten kiinniotossa hy\xc3\xb6dyllisi\xc3\xa4 taitoja ovatkin ovien avaaminen ja pahantekij\xc3\xb6iden kimppuun hy\xc3\xb6kk\xc3\xa4\xc3\xa4minen joko sivulta tai takaa. Kyvyt ovat my\xc3\xb6s hieman kyseenalaisemmassa k\xc3\xa4yt\xc3\xb6ss\xc3\xa4, sill\xc3\xa4 esimerkiksi jaksossa Salaliitto Rex laittaa television p\xc3\xa4\xc3\xa4lle ja ottaa j\xc3\xa4\xc3\xa4kaapista suklaata. _NEWLINE_Rex on osannut my\xc3\xb6s naurattaa katsojia piilottamalla etsiv\xc3\xa4 Ernst Stockingerin keng\xc3\xa4t tai takin. Se my\xc3\xb6s varastelee usein Christian B\xc3\xb6ckilt\xc3\xa4 makkaras\xc3\xa4mpyl\xc3\xb6it\xc3\xa4, ja ilmassa lent\xc3\xa4v\xc3\xa4 s\xc3\xa4mpyl\xc3\xa4 n\xc3\xa4hd\xc3\xa4\xc3\xa4n my\xc3\xb6s muutoin saksankielisen sarjan englanniksi lauletun tunnuss\xc3\xa4velm\xc3\xa4n aikana n\xc3\xa4ht\xc3\xa4v\xc3\xa4ss\xc3\xa4 alkutunnuksessa. Jaksossa Tappava tarokki B\xc3\xb6ck teippaa s\xc3\xa4mpyl\xc3\xa4ns\xc3\xa4 kiinni laatikostoon, mutta h\xc3\xa4nen vastatessa puheluun Rex vie B\xc3\xb6ckin muistilehti\xc3\xb6n h\xc3\xa4nen p\xc3\xb6yd\xc3\xa4lt\xc3\xa4\xc3\xa4n. B\xc3\xb6ckin kumartuessa nostamaan lehti\xc3\xb6t\xc3\xa4 Rex hotkaisee s\xc3\xa4mpyl\xc3\xa4n teippien alta. Vastapainona sarjan komiikalle ovat rikokset, jotka ovat p\xc3\xa4\xc3\xa4asiassa murhia._NEWLINE_Alkuper\xc3\xa4isen sarjan aikana Rexi\xc3\xa4 esitti kaksi eri koiraa. Vuosina 1994\xe2\x80\x931999 Rexin\xc3\xa4 n\xc3\xa4htiin Santo vom Haus Zieglmayer ja siit\xc3\xa4 eteenp\xc3\xa4in sarjan Wienin jaksojen loppuun Rhett Butler -niminen koira. Sarjan italialaisissa jaksoissa n\xc3\xa4hd\xc3\xa4\xc3\xa4n taas eri koira, amerikkalainen Henry joka oli sarjassa vuosina 2008-2011. Vuosina 2011-2012 Rexi\xc3\xa4 esitti Nick-niminen ja vuodesta 2012 l\xc3\xa4htien Aki-niminen koira.\n_START_SECTION_\nMichael (1994)\n_START_PARAGRAPH_\nMichael on Rexin ensimm\xc3\xa4inen is\xc3\xa4nt\xc3\xa4, joka esiintyy ainoastaan sarjan ensimm\xc3\xa4isen jaksossa P\xc3\xa4\xc3\xa4teasema Wien. H\xc3\xa4n kuolee jakson alkupuolella ampumav\xc3\xa4likohtauksessa.\n_START_SECTION_\nRichard Moser (1994\xe2\x80\x931998)\n_START_PARAGRAPH_\nRichard "Richie" Moser on kolmihenkisen rikospoliisiryhm\xc3\xa4n ensimm\xc3\xa4inen p\xc3\xa4\xc3\xa4llikk\xc3\xb6 ja Rexin omistaja. Poliisi Max Koch saa rattijuoppoudesta syytetyn Moserin pysym\xc3\xa4\xc3\xa4n poissa rikollisista piireist\xc3\xa4._NEWLINE_Moser yst\xc3\xa4vystyy Rexin kanssa ja pelastaa koiran lopetusuhan alta, kun sen aikaisempi kouluttaja Michael kuolee virkateht\xc3\xa4v\xc3\xa4n aikana. Poikamiehen\xc3\xa4 Moser usein flirttailee monien naisten kanssa, mutta h\xc3\xa4nell\xc3\xa4 ei sarjan aikana juurikaan ole vakavampia seurustelusuhteita. Poikkeuksen muodostaa kuitenkin er\xc3\xa4s Rexi\xc3\xa4 hoitanut el\xc3\xa4inl\xc3\xa4\xc3\xa4k\xc3\xa4ri, jonka kanssa Moserilla oli pidempikestoinen parisuhde. Suhde p\xc3\xa4\xc3\xa4ttyi kumppanin muuttaessa Yhdysvaltoihin._NEWLINE_Jaksossa "Mosers Tod" (Moserin kuolema) Moser kuolee virantoimituksen aikana pelastaessaan psykologi Patricia Neuholdin psykopaatilta. Moserin ja kyseisen naisen v\xc3\xa4lille ehtii kehitty\xc3\xa4 ennen miehen kuolemaa suhde, ja Moser lupasi naiselle l\xc3\xa4htev\xc3\xa4ns\xc3\xa4 t\xc3\xa4m\xc3\xa4n kanssa pitk\xc3\xa4lle lomalle heti selvitetty\xc3\xa4\xc3\xa4n sill\xc3\xa4 hetkell\xc3\xa4 tutkimansa jutun._NEWLINE_Richard Moseria esitt\xc3\xa4\xc3\xa4 Tobias Moretti.\n_START_SECTION_\nAlexander Brandtner (1998\xe2\x80\x932002)\n_START_PARAGRAPH_\nAlexander "Alex" Brandtner korvaa Moserin murharyhm\xc3\xa4n johtajana. H\xc3\xa4n auttaa Rexi\xc3\xa4 toipumaan edellisen omistajansa kuolemasta ja ottaa t\xc3\xa4m\xc3\xa4n hoiviinsa, vaikka Brandtner ei olisi halunnut koiraa edellisen koiransa Arkon kuoltua pommir\xc3\xa4j\xc3\xa4hdyksess\xc3\xa4. R\xc3\xa4j\xc3\xa4hdys my\xc3\xb6s vaurioitti Brandtnerin oikean korvan kuuloa, mink\xc3\xa4 h\xc3\xa4n on paljastanut ainoastaan Rexille. Brandtner muuttaa Moserin vanhaan asuntoon ilmeisesti siksi, ett\xc3\xa4 Rex ei suostunut muuttamaan pois sielt\xc3\xa4._NEWLINE_Moserista poiketen Brandtner osoittautuu urheilullisemmaksi, sill\xc3\xa4 h\xc3\xa4nen olohuoneensa on t\xc3\xa4ynn\xc3\xa4 nyrkkeilyvarusteita. H\xc3\xa4n my\xc3\xb6s osallistuu enemm\xc3\xa4n kentt\xc3\xa4ty\xc3\xb6h\xc3\xb6n. Brandtnerilla on my\xc3\xb6s h\xc3\xa4mm\xc3\xa4stytt\xc3\xa4v\xc3\xa4 kyky aavistaa, onko ep\xc3\xa4ilty syyt\xc3\xb6n vai syyllinen todisteidenkin puuttuessa. H\xc3\xa4n kuolee my\xc3\xb6hemmin r\xc3\xa4j\xc3\xa4hdyksess\xc3\xa4 j\xc3\xa4lkik\xc3\xa4teen tehdyss\xc3\xa4 erikoisjaksossa Hyv\xc3\xa4sti Brandtner._NEWLINE_Alexander Brandtneria esitt\xc3\xa4\xc3\xa4 Gedeon Burkhard.\n_START_SECTION_\nMarc Hoffmann (2002\xe2\x80\x932004)\n_START_PARAGRAPH_\nMarc Hoffmann nousee ryhm\xc3\xa4p\xc3\xa4\xc3\xa4llik\xc3\xb6ksi Brandtnerin j\xc3\xa4lkeen. Hoffmann on luonteeltaan innokas ja nokkela petkuttamaan murhaajia. H\xc3\xa4nell\xc3\xa4 on l\xc3\xa4heinen suhde Niki Herzogin kanssa._NEWLINE_Hoffmann on aiemmin opiskellut oikeusl\xc3\xa4\xc3\xa4ketiedett\xc3\xa4 Grafin johdolla ja h\xc3\xa4n my\xc3\xb6t\xc3\xa4ileekin usein Brandtnerista ja Moserista poiketen Grafin lausuntoja. H\xc3\xa4n kuolee jaksossa Hoffmannin kuolema, joka on esitetty Suomessa vain muutamia kertoja._NEWLINE_Marc Hoffmannia esitt\xc3\xa4\xc3\xa4 Alexander Pschill.\n_START_SECTION_\nLorenzo Fabbri (2008\xe2\x80\x932010)\n_START_PARAGRAPH_\nLorenzo Fabbri on Rexin ty\xc3\xb6pari Rexin muuttaessa Roomaan. Rexill\xc3\xa4 on vaikeuksia sopeutua uuteen kotikaupunkiinsa, mink\xc3\xa4 takia sill\xc3\xa4 on muun muassa sy\xc3\xb6misvaikeuksia. Lopulta jaksossa Moni mies p\xc3\xa4\xc3\xa4lt\xc3\xa4 kaunis Morini ja Fabbri saavat Rexin sy\xc3\xb6m\xc3\xa4\xc3\xa4n kunnolla. Jaksossa Susien keskell\xc3\xa4 Fabbri kuolee istuessaan er\xc3\xa4\xc3\xa4n yst\xc3\xa4v\xc3\xa4ns\xc3\xa4 auton sis\xc3\xa4ll\xc3\xa4, kun se r\xc3\xa4j\xc3\xa4ht\xc3\xa4\xc3\xa4. H\xc3\xa4nen tilalleen sarjaan tulee Davide Rivera._NEWLINE_Lorenzo Fabbria esitt\xc3\xa4\xc3\xa4 Kaspar Capparoni.\n_START_SECTION_\nDavide Rivera (2010\xe2\x88\x922012)\n_START_PARAGRAPH_\nDavide Rivera on Rexin ty\xc3\xb6pari ja is\xc3\xa4nt\xc3\xa4 Roomassa Fabbrin poistuttua sarjasta. Rivera toimi komisariona kausilla 14\xe2\x88\x9216. H\xc3\xa4n kuolee jaksossa J\xc3\xa4\xc3\xa4hyv\xc3\xa4iset._NEWLINE_Davide Riveraa esitt\xc3\xa4\xc3\xa4 Ettore Bassi.\n_START_SECTION_\nMarco Terzani (2012\xe2\x88\x92)\n_START_PARAGRAPH_\nMarco Terzani on toiminut komisariona kaudesta 16 alkaen. _NEWLINE_Marco Terzania esitt\xc3\xa4\xc3\xa4 Francesco Arca.\n_START_SECTION_\nErnst Stockinger (1994\xe2\x80\x931996)\n_START_PARAGRAPH_\nErnst "Stocki" Stockinger on perusluonteeltaan vakava hahmo, jonka luonne kuitenkin pehmenee sarjan edetess\xc3\xa4. Naimisissa oleva Stockinger vitsailee asiantuntevasti usein Moserille vapaasta seksist\xc3\xa4. Stockingerin vaimo ei mit\xc3\xa4 ilmeisimmin ole mieliss\xc3\xa4\xc3\xa4n miehens\xc3\xa4 uravalinnasta, mist\xc3\xa4 Moser puolestaan huomauttelee Stockingerille._NEWLINE_My\xc3\xb6hemmin Stockinger saa siirron Salzburgiin ja j\xc3\xa4tt\xc3\xa4\xc3\xa4 sarjan. H\xc3\xa4nen tilalleen tulee Christian B\xc3\xb6ck._NEWLINE_Ernst Stockingeria esitt\xc3\xa4\xc3\xa4 Karl Markovics.\n_START_SECTION_\nPeter H\xc3\xb6llerer (1994\xe2\x80\x931999)\n_START_PARAGRAPH_\nPeter H\xc3\xb6llerer on ylipainoinen etsiv\xc3\xa4, joka edustaa sarjan koomista puolta. H\xc3\xb6llerer ty\xc3\xb6skentelee usein toimistossa eik\xc3\xa4 ole mieliss\xc3\xa4\xc3\xa4n, jos h\xc3\xa4net komennetaan kent\xc3\xa4lle. Jaksossa Rex kostajana h\xc3\xa4n perii ravintolan ja lopettaa poliisinty\xc3\xb6ns\xc3\xa4._NEWLINE_H\xc3\xb6llereri\xc3\xa4 esitt\xc3\xa4\xc3\xa4 Wolf Bachofner.\n_START_SECTION_\nChristian B\xc3\xb6ck (1996\xe2\x80\x932001)\n_START_PARAGRAPH_\nChristian B\xc3\xb6ck kuvattiin ensiesiintymisens\xc3\xa4 yhteydess\xc3\xa4 ep\xc3\xa4ilytt\xc3\xa4v\xc3\xa4n\xc3\xa4 autoklubin j\xc3\xa4senen\xc3\xa4, kunnes Moserille selvi\xc3\xa4\xc3\xa4 B\xc3\xb6ckin olevan soluttautunut poliisi. Moser ja B\xc3\xb6ck tekev\xc3\xa4t yhteisty\xc3\xb6t\xc3\xa4 tapauksen ratkaisemiseksi ja Moser houkuttelee B\xc3\xb6cki\xc3\xa4 liittym\xc3\xa4\xc3\xa4n ryhm\xc3\xa4\xc3\xa4ns\xc3\xa4. B\xc3\xb6ck poistuu sarjasta saadessaan ylennyksen muualle jaksossa B\xc3\xb6ckin ylennys. H\xc3\xa4nen tilalleen tulee Niki Herzog._NEWLINE_Christian B\xc3\xb6cki\xc3\xa4 esitt\xc3\xa4\xc3\xa4 Heinz Weixelbraun.\n_START_SECTION_\nFritz Kunz (2000\xe2\x80\x932004, 2008, 2010, 2012)\n_START_PARAGRAPH_\nFritz Kunz korvasi H\xc3\xb6llererin sarjassa. Kunz tunnetaan sarjan alussa \xc3\xa4\xc3\xa4rimm\xc3\xa4isest\xc3\xa4 j\xc3\xa4rjestelm\xc3\xa4llisyydest\xc3\xa4\xc3\xa4n; piirre joutuu kuitenkin koetukselle, kun Rex ja muut etsiv\xc3\xa4t ottavat tavaksi h\xc3\xa4nen p\xc3\xb6yt\xc3\xa4ns\xc3\xa4 sotkemisen. My\xc3\xb6hemminkin h\xc3\xa4nen tarpeensa saada asiat j\xc3\xa4rjestykseen on pilan kohteena. My\xc3\xb6hemmin h\xc3\xa4n saa ylennyksen Hedlin seuraajana komisarioksi._NEWLINE_Fritz Kunzia esitt\xc3\xa4\xc3\xa4 Martin Weinek.\n_START_SECTION_\nNiki Herzog (2002\xe2\x80\x932004)\n_START_PARAGRAPH_\nNiki Herzog oli ainoa naispuolinen etsiv\xc3\xa4 alkuper\xc3\xa4isess\xc3\xa4 sarjassa ja etsiv\xc3\xa4 Hoffmannin pari, jonka kanssa h\xc3\xa4n alkaa my\xc3\xb6hemmin seurustella. H\xc3\xa4n korvaa sarjassa Christian B\xc3\xb6ckin._NEWLINE_Niki Herzogia esitt\xc3\xa4\xc3\xa4 Elke Winkens.\n_START_SECTION_\nGiandomenico Morini (2008\xe2\x88\x922010)\n_START_PARAGRAPH_\nGiandomenico Morini on italialaisissa jaksoissa Fabbrin apuri. Ensimm\xc3\xa4isill\xc3\xa4 Italiassa tuotetuilla tuotantokausilla rikosryhm\xc3\xa4\xc3\xa4n kuuluu vain kaksi j\xc3\xa4sent\xc3\xa4._NEWLINE_Giandomenico Morinia esitti Fabio Ferri.\n_START_SECTION_\nAlberto Monterosso (2011\xe2\x88\x92)\n_START_PARAGRAPH_\nAlberto Monterosso korvaa sarjassa Morinin, ja on sek\xc3\xa4 Davide Riveran ja Marco Terzanin apulainen._NEWLINE_Alberto Monterossoa esitt\xc3\xa4\xc3\xa4 Domenico Fornunato.\n_START_SECTION_\nTomaso Bizzarri (2011\xe2\x88\x922012)\n_START_PARAGRAPH_\nTomaso Bizzarri on kolmas roomalainen etsiv\xc3\xa4 Riveran ja Monterosson lis\xc3\xa4ksi._NEWLINE_Tomaso Bizzarria esitt\xc3\xa4\xc3\xa4 Sergio Zecca.\n_START_SECTION_\nTohtori Leo Graf (1994\xe2\x80\x932004, 2009)\n_START_PARAGRAPH_\nTohtori Leo Graf on oikeusl\xc3\xa4\xc3\xa4ketieteen asiantuntija ja patologi. Toisinaan h\xc3\xa4n k\xc3\xa4y rikospaikoilla, mutta yleens\xc3\xa4 tyytyy ty\xc3\xb6skentelem\xc3\xa4\xc3\xa4n oikeusl\xc3\xa4\xc3\xa4ketieteellisess\xc3\xa4 laboratoriossaan. Graf on ainoa hahmo, joka on alkuper\xc3\xa4isess\xc3\xa4 sarjassa mukana alusta loppuun. H\xc3\xa4n vierailee my\xc3\xb6s ensimm\xc3\xa4isell\xc3\xa4 tuotantokaudella joissakin italialaisissa jaksoissa._NEWLINE_Leo Grafia esitt\xc3\xa4\xc3\xa4 Gerhard Zemann.\n_START_SECTION_\nMax Koch (1994\xe2\x80\x931998)\n_START_PARAGRAPH_\nMax Koch on el\xc3\xa4k\xc3\xb6itynyt poliisi, joka est\xc3\xa4\xc3\xa4 Moseria ajautumasta rikolliselle tielle, ja toimii h\xc3\xa4nen er\xc3\xa4\xc3\xa4nlaisena mentorina poliisinty\xc3\xb6ss\xc3\xa4. Sarjan alussa Moser k\xc3\xa4y usein kysym\xc3\xa4ss\xc3\xa4 Kochilta neuvoja tapausten suhteen, ja sarjan edetess\xc3\xa4 Koch toimii ryhm\xc3\xa4n vakoilijana, jos ryhm\xc3\xa4n muut j\xc3\xa4senet ovat rikollisille tuttuja. H\xc3\xa4n poistuu sarjasta Moserin kuoltua._NEWLINE_Max Kochia esitt\xc3\xa4\xc3\xa4 Fritz Muliar.\n_START_SECTION_\nKatia Martelli (2008\xe2\x88\x922014)\n_START_PARAGRAPH_\nKatia Martelli on italialaisissa jaksoissa oleva patologi. Fabbri on ihastunut Martelliin, vaikka h\xc3\xa4n ei tahdo my\xc3\xb6nt\xc3\xa4\xc3\xa4 t\xc3\xa4t\xc3\xa4 varsinkaan Morinille, joka kiusoittelee Fabbria jatkuvasti asiasta._NEWLINE_Katia Martellia esitt\xc3\xa4\xc3\xa4 Pilar Abella.\n_START_SECTION_\nFlippio Gori (2008\xe2\x88\x92)\n_START_PARAGRAPH_\nFlippio Gori on Morinin ja Fabbrin, kuten my\xc3\xb6s Riveran ja Monterosson sek\xc3\xa4 Terzanin ja Bizzarrin pomo ja ylikomisario. Ensimm\xc3\xa4isiss\xc3\xa4 italialaisissa jaksoissa Gori ei voi siet\xc3\xa4\xc3\xa4 Rexi\xc3\xa4 ja kielt\xc3\xa4\xc3\xa4 sen tuomisen poliisiasemalle._NEWLINE_Flippio Goria esitt\xc3\xa4\xc3\xa4 Augusto Zucchi.\n_START_SECTION_\nTohtori Giorgio Gaiba (2008\xe2\x88\x922011)\n_START_PARAGRAPH_\nGiorgio Gaiba on italialaisten jaksojen oikeusl\xc3\xa4\xc3\xa4k\xc3\xa4ri Martellin rinnalla, mutta esiintyy jaksoissa selv\xc3\xa4sti harvemmin._NEWLINE_Giorgio Gaibaa esitt\xc3\xa4\xc3\xa4 Nuccio Siuno.\n_START_SECTION_\nErika Hedl (2008)\n_START_PARAGRAPH_\nErika Hedl on Wienin rikospoliisin komisario kauan Hoffmannin j\xc3\xa4lkeen. Rex on ehtinyt jo j\xc3\xa4\xc3\xa4d\xc3\xa4 el\xc3\xa4kkeelle Hedlin toimikaudella._NEWLINE_Erika Hedli\xc3\xa4 esitt\xc3\xa4\xc3\xa4 Denise Zich.'